


O Volapükaflens Valöpo! 


PÖTÜ YELACEN 
Kis ejenos-li ünü yel pasetik in vol Volapüka? 
Nos. Nos?? Nos!!! 


In gasedil obsik nosi ereidob dö dunots tefü Volapük fa slopans. 
Too leno kanob kredön, das nos ejenos, das nonikan obas nosi dö pük e 
sog e jenav epenom, espikom, igo ekanitom. 


O reidan digik! Nosi esagol-li in kolköms, ko flens, igo soelik? 
E kisi egespikoy-li ud egepenoy-li ole? No sevoy-li, das Volapük 
äbinon bevüpük balid ad paspikön, pük mu plöpik? No ebaicedoy-li 
liomödiko zesüdos valikanes ad labön bevüspiki, kela geb peblöfon? E 
no ejonülol-li, das pük at ä dabinon, ä pagebon? 


Spelob, kludo, das ünü yel okömöl, osevobs, sekü noganükam so 
vemo veütik, dö spikots e penots e dunots ola demü pük e sog e jenav 
Volapüka. 


E spelob fino, das olifädol Nulayeli jäfedik, no soeliko dub 
penam e spikam Volapüka, ab i kodü atos, Nulayeli Läbikün e 
Benosekikün. 


Brian R. Bishop 
Cifal Soga Bevünetik Volapüka 

TÄTUVOTS - MO E GE 
(fa Frank Rogers) 


Sosus hiel Ronny igolom ini biribötädöp at, ädasevom, das no 
äbinon top gudik ad drinön biri lätik. Menamödot groböfik us äbinon 
mal topa bapik somik. Smel bira e zigarülas äbinon levemik. Ägolom 
lü bötatab ad bonedön biri, do äsevom, das ya idrinom biris tumödik. 


Ädrinom biri oka; vüo älogedom viföfiko lü tätuvots klatik, kels 
ätegons man nämik, muskulik, näi om. Man at klülabiko äküpom, das 
el Ronny no pämagädom dub viräd drakas mödikas kölas e nüdikas 
jipulas, kels äkomipons ad dareigön su skin oma. Äsagom: 


„Dabinon-li säkäd, o flen?” No plidol-li tätuvotis oba?” 

El Ronny no äsevom kisi sagön. No ävilom nofön mani at — 
lölöfiko no. Äbetikom nog gespiki pötik oka, ven man ko tätuvots 
äprimom ad smilon, ed äsäkom: 

„Vilol-li logön obi nen tätuvots oba?” 

„Kis sinifon atosi,” ägespikom el Ronny, nen tikön. 

„Cedob, das no plidol tätuvotis obik. Benëö! Mobob ole yüli. 
Gekömolös isio odelo, e garanob, das tätuvots at valik obinons mo. 
Odasumol-li yüli at?” 

“Prüdö! Garan ola binon nemögik,” ägespikom el Ronny. 
„Tätuvotis so mödikis no kanoy nosikön ünü del bal, igo gebü kaenav 
nulädikün.” 


“Dolaris tum yülob. Odelo, is, tü düp ot.” Man vifiko 
älülogedom todiko lü om. 


Dü timül el Ronny äbinom müätik. 


„So, labol-li säkädi in tef at? Ekö yül oba: Gekömolös isio 
odelo tū düp ot. If tätuvots oba no plu dabinons, opelol obe dolaris 

tum.. If tätuvots oba dabinons nog, opelob ole dolaris tum.” 
„Ab sevol-li, kisi dunol? No mögos! Operol moni mödik!” 
„Odelo logobsös! Dasumol-li yüli oba, u no?” 
“Suemobsös gudiko yüli ola. Sagol-li obe, das odelo tätuvots 
valik su brads bofik ola obinons mo? No kanob kredön osi. Brads ola 


fümiko ojonons skaris jeikik . . .” 


„Olabob tätuvotis nonik, skaris nonik, nosi. Ologol nosi. Vilol- 
li yülön dolaris tum?” 


El Ronny äbetikom lofi dü timül; fino äfümom, das no öperom 


moni. Seko dasumom yüli, fidrinom biri, e bonedom biri nog bali. 
Odelo ogaenom yüli at, ed odalabom moni, nen dot semik. 


s» * X 


Tü del okömöl, el Ronny ägolom dönu ini biribötädöp tü düp ot 
ad getön moni. Man petätuvöl ya äkomom, ab älenlabom yäki labü 
slivs lunik. Smililom okkonfidoviko sosus logom eli Ronny. 

Bonedom biri, sagölo: “Cedob, das debol obe dolaris tum.” 

„Vilol-li, begö! deükön yäki ola? Vilol xamön bosi.” 


Man ko tätuvots äsmililom ai ome, e deükom yäki. 


El Ronny no äkanom kredön logis oka. Man at no älabom 
bradis. 


„Kis sinifon atosi?” ästötom. „No sagolös obe, begö!. . .“ 

No äkanom finükön seti. No äkanoy kredön, das ileadom 
dekötön bradis bofik oma soeliko ad gaenön yüli. Lienetan nonik 
dunonöv osi tä dolars tum! 


„So-li?” äsagom man. ,„Kanol-li logön tätuvoti alseimik? Ba 

skari alseimik-li?” 


El Ronny älemufükom kapi. “No kanob kredön osi,” äsagom. 
Binol lienetikan. . .“ Bi no äkanom tuvön vödis pötik, fidrinom biri 
oka. “Debol obe dolaris tum,” man äsagom. “Eperol yüli. Koefolös 
osi.” 


El Ronny älogedom lü man nen brads dönu. Man at, äbinom-li 
otan, ko kel ispikom ädelo? Benö! vetot oma, logod e nid todik logas 
äbinons ots. Id idasevom omi sosus igolom ini biribötädöp. Setirom 
se pok monapoküli oka, seitom zötis tel dolaras luldeg su bötatab, e 
mogolom. Neai vilom visitön bötädöpi at dönu. 


Pos dels ömik, ävisitom bötädöpi votik in niläd ot. El Ronny 
äkonom dalabane dö belifot oka in bötädöp votik, kö iperom moni 
mödik. 


“Gudiko sevob bötädöpi et,” äsagom dalaban. “No sagolös 
obe, das eperom yüli fa el <Harry Bigik> pemoböli. 


“Kim binom-li, el <Harry Bigik>? 

“Klülabiko no lödol is, no-li? El <Harry Bigik> binon man vetik 
me tätuvots petegöl. Sevoy omi gudiko in topäd at. Yülidun 
plidon ome. Dub atos kanom gaenön moni mödikum. Jenöfo 
neodom moni.” 

“Labom-li jimatani e cilis ad kälön?” 

“No, binom seliban, ab kälom hitelädani oka, kel iperom bradis 
bofik sekü mijenot bü yels ömik. No kanom vobön, e sekidom ai 
lölöfiko de el Harry.” El Ronny änutom. “Cedob, das elogom omi büo.” 

“Voboms kobo suvo.” 


“Kanob lesiön atosi! äsagom el Ronny. 

MEBABS PATIK SE LIF OBA 
(fa hiel Johann Martin Schleyer) 








Ini pädän obas ‘Lauda’ ekömom kapulan nulik, nemü ‘Hehn.’ 
Utan äbinom kanitan jeikik, ab cilaflen gudik, kel mödikna äjäfikom ko 
ob me hipuls bäldotü yels fol-lul. 


Ün sudel seimik ikanitom vo jeikiko in glüg. 


Pö fided esagof mot obik: „Kapulan nulik obas kanitom 
kuratiko äs rab.” 


Epenetob leigodi somik tikäliko. 


Ab to vög nemusigik, kapulan obas ävilom vedön, ga sio, 
kanitan legudik. Ün del semik, ven äbinobs soaliks in juladom, 
esäkom obe: „He! o yunan! cedons-li pals ola, das gudiko kanitob?” 
„Sagons,” vifiko espikob, “das kanitol äs rab.” 


Kapulan äbinom so vutik sekü nun at, das poso go nesuvo 
ävisitom domi obas. Pals oba äküpetons kondöti bisarik oma, ed 
ävilons sevön kodi atosa. 


“Ek ba enofülon-li omi? Ba balan cilas-li?” äsäkons. “Si” 
esagob. „Esagob ome veräti, äs ai; esagob ome: „Kanitol äs rab!” biat 
binon verät.” 


Sekü notodäl nesüenik cilöfik at, vifiko päpönob fa pals oba. 
Ab pädolob lanöfiko, das verätikosi isagob, e seko päpönob kodü atos. 
Dü yels okömöl id eplakob ömikna otosi, ed alna emebob in tef at plaki 
lügik yunöfa obik, keli neai eglömob. 


Sekü kod et, cils nedöbik, igo if sagons verätis neplitik, neai 
sötons papönön fa pals e dugälans, bi pöni somik cil no kanon suemön; 
votaflano pön somik rübükon e leskänon cilaladäli stedälik. 

VENTÜRS JIELA LÄLID IN STUNALÄN 
fa hiel Lewis Carroll 





KAPIT KILID (1) 
KAUKAD-MÄTARÖN E MUGAKONOT LUNIK 


Fümo äbinon kolkömanef bisarik, kel ästanon su jol - böds 
plümilabik luimik, nims, kelas pläd tofik äklebon ta skin okas; alikans 
äbinons leluimiks, skäniks, nekoveniks. 


Säk balid äbinon: Lio sägön dönu?: Äbespikons atosi, e pos 
minuts ömik, äjinos ele Lälid din vo kösömik ad spikön nätimiko ko 
ons, äsif isevädof ko ons dù lif lölik oka. Dido, äblöfädof go lunüpo ko 
papag, kel fino ätodikon, ed äsagon te: “Binob bäldikum ka ol, seko ob 
sevob plu,” ab Lälid no ävilof baicedön nen sevön bäldoti ona, e bi 
papag lölöfiko no ävilon sagön ofe bäldoti oka, no äkanoy dunön plu in 
tef at. 


Fino Mug, kel äjinon binön pösod, nämäti dalaböl bevü ons, 
vokädon: “Seadolsös, alikans olas, e dalilolsös obi!” Ob suno 
osägükob olis!” Alikans äseidons okis fomü sirkül gretik, e Mug äbinon 
in zänod. Logs ela Lälid fimo älogons oni, bi äfümof, das ökoldätikof 
vemo if no ösägof go suno. 


“Dalilolsöd!” äsagon Mug ko logodajäst fefik, “binols-li blümiks? 
Ekö din sägikün, keli sevob. Seili valöpo, begö!” “Vilhelm Konkeran, 
kela dunot pästüton fa papal, suno ikonkerom pöpi Linglänik, kel ävilon 
labön cifis, e kel änu ikösömon tumödo ad nämädigleip e vikod fa 
neflens. Lädvin e Morkar, higrafs Merzäna e Nolüdumäna - 


“Ag! Levi!” äsagom Papag, dremilölo. “Pidö!” äsagom Mug, 
fronölo, ab go plütiko. “Espikol-li?” 


“Ob no” äsagon vifiko Papag. 


“Etikob, ke si,” äsagon Mug. “Fövob: Lädvin e Morkar, grafs 
Merzäna e Nolüdumäna, ävedons paletans oma, ed igo hiel Stigand, 

Lebijop lomänälik zifa Canterbury, ituvom osi konsälabik — “ 
“Ituvom kion-li?” äsagon Dök. 


“Ituvom osi,” ägespikon Mug ze skäniko: “klüliko sevol 
sinifi vöda “osi.” 

“Sevob vemo gudiko sinifi vöda ʻosi’ ven ob tuvob dini,” 
äsagon Dök: “binon valemo frog u vum. Säkäd oba binon: “Kisi 
etuvom-li lebijop?” 


Mug no äküpeton säki at, e vifiko äfövon: “ — ituvom osi 
konsälabik ad dugedön hieli Lädgar Läteling ad kolkömön eli 
Vilhelm e ad lofön ome kroni. Balido, kondöt ela Vilhelm äbinon 
tämik, ab rog Normänanas - “ “Lio stadol-li anu, o flen oba?” 
äfövon Mug, flekölo oki lü Lälid, äsä äspikon. 


“So luimik äs ai,” äsagof Lälid me vögäd glumaladälik: 
“Lölöfiko no jinos sägükön obi.” 


“So,” äsagon Dodod fefo, äsä älöstanon, “mobob, das 
kolköm at zögonös ad daopt tuvedotas nämetikum - “ 


“Spikolöd Volapüki!”  äsagon Kvilül. “No sevob sinifi lafa 
lunikas vödas at, e fovo, cedob, das id ol no sevol oni!” E Kvilūl 
äblegükon kapi oka ad klänedön smilili; böds votik ömik äsijidasmilons 
liloviko. 


“Utos, kelosi ävilob sagön,” äsagon Dodod me vög penofülöl, 
“äbinos, das din gudikün ad sägükön obis öbinon Kaukad-mätarön.” 


“Ab kis kuratiko binon Kaukad-mätarön?” äsäkof Lälid, jenöfo 
no ävilof sevön osi, ab Dodod ipaudon äsif ätikon, das ek söton spikön, 
ab äjinos, das nek ävilon sagön bosi. 


“Benö!” äsagon Dodod, “mod gudikün ad kleilükön osi binon ad 
dunön osi.” (E, bi ol it bo oplitol ad blufön osi ün del seimik nifüpa, 
osagob ole vio Dodod ekleilükon oni). (Eövot sökon ün mul okömöl) 

LIF NULIK 


Poedot Degfolliänik_XV 


So gudälik, so plütik ad meditön, 
O läd oba, ven votanis glidofös, 
Lineg alik dremöl ga seilonös. 
Logs no dalonsös lü of logedön. 


Mogolof, senöl oki peloböli, 
Plüdo, me mük peklotöl; 
Jinof äs din peveigöl 

De sül lü tal, milagi fe jonöli. 


Stunölane ofa, o vio epliton, 
Lade svidöfi me logs gevöli; 

Oye ofi no suemöli, blöf mofliton. 
E jinos, das de lips ofa 


Ditibof lani svidik, fe löföli, 
Kel sagon lanes valik: <seifolsös!> 


(fa Dante Alighieri - 1265 - 1321) 


8 R geo gogug 

3, Düp obinon 2.44 poszedelo 


£ Mäl pedilöl fa laf binon degtel, bi dabinons lafs degtel 
ninü mäl. Kobü mäl votik, tuvedot binon degjöl. 

